In nomine sancte et individue Trinitatis. Ego Matheus, Dei gratia Trecensis episcopus, tam futuris quam presentibus notum facimus quod dominus papa Alexander causam que versabatur inter venerabilem prepositum Cableie, Goslenum, et prefate ville canonicos, et nobilem virum, comitem de Brenna, Herardum, quam nobis terminanda commisit, ad pacem et concordiam in hunc modum reduximus. Olim iidem canonici, in presentia venerabilis Henrici episcopi, antecessoris nostri, adversus eundem comitem, super consuetudinibus ville de Prait, que communis illorum erat, sicut ex autentico prefati comitis scripto cognovimus, questionem moverant que in hunc modum terminata fuit. Concessum et recognitum fuit utrobique quod prefata villa de Prait comiti de Brenna et canonicis Cableie per omnia communis est, excepto chinagio quod ei cedit in liberum, et decima que ad capitulum Turonense et ad prepositum Cableiense spectat. Maior canonicorum, salvo jure et dignitate eorum, comiti fidelitatem faciet et maior comitis eis similiter. Caducum, quocumque modo acciderit, inter comitem et canonicos per commune dividetur tam de propriis servis comitis quam de propriis servis canonicorum. De cetero exactionem quamcunque facere, terram emere, equitatum aut carrugium requirere comes non potest nec canonici similiter. Carrugium tamen concordatur comiti paceium et tantum pro annona que est de redditibus de Prait quam canonicis eodem modo Cableiam. Nos itaque, paci ecclesie et comitis intendentes, de consilio domini Manasse, Lingonensis decani, et domini Manasse de Pugeio, ejusdem ecclesie archidiaconi, ut comes de Brenna scriptum suum firmum et stabile conservaret statuimus. Et quoniam in eodem scripto quedam obscurius dicta fuerant, nos eadem in lucem manifestari deducentes, ne canonicis aut comiti terminos quos eis ponimus transgredi liceat, scilicet ne carrugium aut furnum admodiare, sive talliam servientium facere, vel factam condonare, aut non factam subportare alteri parti sine altera liceat, sub anathemate observari utriusque partis consensu inviolabiliter decrevimus. Volebat preterea comes ad duos communes prefatæ villæ servientes tercium. . . . . . addere. Quod quia neque ei licere, neque ecclesie expedire cognovimus, ne de cetero presumatur, et hoc sub anathemate, de consensu comitis, prohibuimus; nichilominus quod ne in eadem villa sine consensu utriusque partis aliquid novi addi, vel inveterate consuetudinis statum immutari de eorumdem consensu presumatur modis omnibus interdicimus. Ne ergo hujus nostre compositionis institutio alicujus pravitate, futuris temporibus, violetur, presentis scripti munimine et tam sigilli comitis de Brenna quam nostri auctoritate roborare curavimus. Hujus rei testes sunt: Rainaudus et M. Bernardus, archidiaconi; Girardus, abbas Cellensis; Galterus, abbas Arremarensis; M. Nicholaus; Alexander, capellanus domini episcopi; Herbertus, cantor; Galterus, camerarius; M. Hugo; M. Rainaudus; Andreas, frater comitis; Erardus, nepos ejus de Chacenaio; Garnerus de Triagnello; Iterus de Corcellis; Bigotus, socius comitis; Ugerus, prefectus de Pigneio; Willelmus, maior comitis, de Prait. Actum Trecis, in palatio pontificali, anno incarnati Verbi Mº Cº LXXº IIIIº; Alexandro papa quarto in ecclesia romana residente; Ludovico, rege Francorum, Ludovici regis filio, regnante.